Højesteret stadfæstede landsrettens dom, i sag om, hvorvidt bank i henhold til aftalegrundlaget var berettiget til at foretage korrektion af afregningsprisen på valuta over for detailkunderne i forbindels... Vis mere
Ret: Højesteret (3. instans)
Faggruppe: Civilsag — Almindelig civil sag
Sagsemner: Aftaler;
Pengevæsen og kredit;

/

Korrektion af afregningspris for valutahandler

Dom afsagt den 15. juni 2023

Sagerne 24/2022, 38/2022 og 39/2022

Appellant 1
Appellant 2
og
X Holding S.A.
mod
Saxo Bank A/S

Saxo Bank var berettiget til at foretage korrektion af afregningspriser for valutahandler

Den 15. januar 2015 kl. 10:30 dansk tid ophævede Den Schweiziske Nationalbank uvarslet
fastkursmålet for schweizerfranc (CHF) over for euroen (EUR), som hidtil havde været 1,2. Dette
resulterede umiddelbart i en stigning af kursen på CHF i forhold til EUR.   

Appellant 1, Appellant 2 og X Holding S.A., der alle havde indgået kontrakter med Saxo Bank A/S
(FX Spot og FX Option), havde den pågældende dag åbne positioner i valutakrydset EUR/CHF.
Kursen på valutakrydset faldt, da CHF steg i værdi i forhold til EUR, hvilket førte til, at der
automatisk blev eksekveret salg af positionerne som følge af vilkår om ”stop -loss” eller ”stop -out” .

Appellant 1 modtog i den forbindelse den 15. januar 2015 i tidsrummet kl. 10:30:45-10:30:46 en
automatisk genereret meddelelse fra Saxo Bank om, at der var sket salg af hans EUR/CHF-positioner
til kurser mellem 1,200-1,2005. Appellant 2 modtog kl. 10:30:52 en automatisk genereret meddelelse
om, at der var sket salg af hans positioner til kurs 1,1850, og X Holding S.A. modtog kl. 10:32:44
automatisk genereret meddelelse om, at selskabets positioner var solgt til kurs 1,210 og 1,2075.
Samme dag om aftenen korrigerede Saxo Bank afregningskurserne til 0,9625.   

Sagerne angik, om Saxo Bank var berettiget til at korrigere afregningspriserne som sket.

Højesteret henviste indledningsvis til, at Højesteret i dom af 9. oktober 2019 (UfR 2020.52) har
fastslået bl.a., at der efter udmeldingen fra Den Schweiziske Nationalbank den 15. januar 2015 kl.
10:30:00 opstod en ekstraordinær markedssituation, som betød, at der alene var en meget begrænset
likviditet i markedet for valutakrydset EUR/CHF.

Højesteret lagde efter bevisførelsen i de foreliggende sager til grund, at likviditetsudbyderne efter
udmeldingen fra Den Schweiziske Nationalbank den 15. januar 2015 kl. 10:30 fortsatte med at sende
transaktionspriser til Saxo Bank, som imidlertid på grund af udmeldingen ikke var eksekverbare. Der
opstod efter udmeldingen ”kødannelse” , hvilket medførte, at det fra kl. 10:30:0 0 og en periode
derefter var tilfældigt, hvornår kunderne modtog de automatisk genererede handelsbekræftelser. De
transaktionspriser, der blev oplyst til Appellant 1, Appellant 2 og X Holding S.A., i de automatisk
genererede handelsbekræftelser, var derfor fejlagtige og måtte anses for at have været åbenbart
ukorrekte. Saxo Bank var derfor efter aftalegrundlaget berettiget til at foretage den skete korrektion
af afregningspriserne.

Landsretten var nået til samme resultat.